ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Αυγούστου 2011 για ορισμένα προστατευτικά μέτρα που αφορούν την κλασική πανώλη των χοίρων στη Λιθουανία [κοινοποιηθείσα υπό τον αριθμό Ε(2011) 5798] (Κείμενο που παρουσιάζει ενδιαφέρον για τον ΕΟΧ) (2011/508/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Έχοντας υπόψη την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (3), και ιδίως το άρθρο 11 παράγραφος 1 στοιχείο στ), Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3 πρώτο εδάφιο, Εκτιμώντας τα ακόλουθα: (1) Εμφανίσθηκαν στη Λιθουανία εστίες της κλασικής πανώλης των χοίρων. (2) Λαμβανομένου υπόψη του εμπορίου ζώντων χοίρων και ορισμένων προϊόντων χοίρων, οι ανωτέρω εστίες ενδέχεται να θέσουν σε κίνδυνο τις αγέλες άλλων κρατών μελών. (3) Είναι σκόπιμο να ενισχυθούν τα μέτρα που ελήφθησαν από τη Λιθουανία στο πλαίσιο της οδηγίας 2001/89/ΕΚ. (4) Η απόφαση 2002/106/ΕΚ της Επιτροπής, της 1ης Φεβρουαρίου 2002, για την έγκριση διαγνωστικού εγχειριδίου με διαγνωστικές διαδικασίες, μεθόδους δειγματοληψίας και κριτήρια για την αξιολόγηση των εργαστηριακών δοκιμών επιβεβαίωσης της κλασικής πανώλους των χοίρων (5) προβλέπει πρωτόκολλα επιτήρησης προσαρμοσμένα στον κίνδυνο. (5) Οι όροι υγειονομικού ελέγχου και οι απαιτήσεις πιστοποίησης για το εμπόριο ζώντων χοίρων ορίζονται στην οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (6). (6) Οι όροι υγειονομικού ελέγχου και οι απαιτήσεις πιστοποίησης για το εμπόριο σπέρματος χοίρων ορίζονται στην οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (7). (7) Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (8) αφορά, μεταξύ άλλων, το εμπόριο εμβρύων χοίρων. (8) Τα υποδείγματα υγειονομικών πιστοποιητικών για το εμπόριο εντός της Ένωσης σπέρματος, ωαρίων και εμβρύων αιγοπροβάτων, καθώς και ωαρίων και εμβρύων χοίρων καθορίστηκαν στην απόφαση 2010/470/ΕΕ της Επιτροπής, της 26ης Αυγούστου 2010, για τον καθορισμό υποδειγμάτων υγειονομικών πιστοποιητικών για το εμπόριο εντός της Ένωσης όσον αφορά το σπέρμα, τα ωάρια και τα έμβρυα ιπποειδών και αιγοπροβάτων καθώς και τα ωάρια και τα έμβρυα χοίρων (9). (9) Ο κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (10) αφορά, μεταξύ άλλων, τους υγειονομικούς όρους παραγωγής και διάθεσης στην αγορά νωπού κρέατος, κιμά, μηχανικώς διαχωρισμένου κρέατος, παρασκευασμάτων κρέατος, κρέατος εκτρεφόμενων θηραμάτων, προϊόντων κρέατος, συμπεριλαμβανομένων επεξεργασμένων στομάχων, ουροδόχων κύστεων και εντέρων, καθώς και γαλακτοκομικών προϊόντων. (10) Ο κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (11) αφορά, μεταξύ άλλων, τη σήμανση καταλληλότητας τροφίμων ζωικής προέλευσης. (11) Είναι ανάγκη να συμπληρωθεί το πιστοποιητικό που προβλέπεται κανονισμό (ΕΚ) αριθ. 599/2004 της Επιτροπής, της 30ής Μαρτίου 2004, σχετικά με την καθιέρωση εναρμονισμένου υποδείγματος πιστοποιητικού και απολογισμού επιθεώρησης για το ενδοκοινοτικό εμπόριο ζώων και προϊόντων ζωικής προέλευσης (12) με μια επίσημη υγειονομική βεβαίωση, η οποία θα πρέπει να καθοριστεί στο παράρτημα της παρούσας απόφασης. (12) Το άρθρο 6 της απόφασης 2007/275/ΕΚ της Επιτροπής, της 17ης Απριλίου 2007, σχετικά με τους καταλόγους ζώων και προϊόντων που πρέπει να υποβάλλονται σε ελέγχους στους συνοριακούς σταθμούς επιθεώρησης σύμφωνα με τις οδηγίες του Συμβουλίου 91/496/ΕΟΚ και 97/78/ΕΚ (13) προβλέπει παρέκκλιση από τους κτηνιατρικούς ελέγχους για ορισμένα προϊόντα που περιέχουν ζωικά προϊόντα. Είναι σκόπιμο να επιτραπεί η αποστολή αυτών των προϊόντων από τις περιοχές με περιορισμούς, σύμφωνα με απλουστευμένο καθεστώς πιστοποίησης. (13) Η οδηγία 92/118/ΕΟΚ του Συμβουλίου (14) καθορίζει τους όρους υγειονομικού ελέγχου καθώς και τους υγειονομικούς όρους που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που καθορίζονται στο κεφάλαιο I του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, στην οδηγία 90/425/ΕΟΚ. (14) Ο κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (15) προβλέπει υγειονομικούς όρους για τη μεταποίηση των ζωικών υποπροϊόντων που προέρχονται από ζώα από περιοχές που είναι υπό περιορισμό. (15) Εφόσον τα φάρμακα που ορίζονται στην οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (16), στην οδηγία 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (17), και στην οδηγία 2001/20/ΕΚ του Ευρωπαϊκού Κοινοβουλίου και του Συμβουλίου, της 4ης Απριλίου 2001, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά την εφαρμογή ορθής κλινικής πρακτικής κατά τις κλινικές δοκιμές φαρμάκων προοριζομένων για τον άνθρωπο (18) δεν εμπίπτουν πλέον στο πεδίο εφαρμογής του κανονισμού (ΕΚ) αριθ. 1069/2009, πρέπει να αποκλείονται από τους σχετικούς με την υγεία των ζώων περιορισμούς που προβλέπονται στην παρούσα απόφαση. (16) Βάσει των πληροφοριών που παρασχέθηκαν από τη Λιθουανία, κρίνεται κατάλληλο να ληφθούν προστατευτικά μέτρα σχετικά με την κλασική πανώλη των χοίρων στη Λιθουανία για περίοδο που επαρκεί για την ολοκλήρωση των αναγκαίων ερευνών. (17) Είναι επίσης αναγκαίο τα μέτρα να θεσπιστούν κατά τρόπον ώστε να ελαχιστοποιηθούν οι επαφές προς και μεταξύ χοιροτροφικών εκμεταλλεύσεων σε ορισμένα μέρη της Λιθουανίας και να απαιτηθεί ο περιφερειακός περιορισμός ορισμένων υπηρεσιών που συνδέονται με χοίρους, έτσι ώστε να προληφθεί η διάδοση του ιού. (18) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Λιθουανία εξασφαλίζει ότι δεν γίνονται αποστολές χοίρων σε άλλα κράτη μέλη και σε τρίτες χώρες από: α) τις περιοχές που απαριθμούνται στο παράρτημα Ι· β) εκμεταλλεύσεις στο έδαφός της οι οποίες βρίσκονται εκτός των περιοχών που απαριθμούνται στο παράρτημα I και έχουν λάβει, από την 1η Μαρτίου 2011, χοίρους προερχόμενους από εκμετάλλευση που βρίσκεται στις περιοχές που απαριθμούνται στο παράρτημα I. Άρθρο 2 Η Λιθουανία εξασφαλίζει ότι: α) δεν μεταφέρονται χοίροι από εκμεταλλεύσεις εντός των περιοχών που απαριθμούνται στο μέρος Α του παραρτήματος Ι· β) η μεταφορά με σκοπό τη σφαγή χοίρων που προέρχονται από εκμεταλλεύσεις οι οποίες βρίσκονται εκτός των περιοχών που απαριθμούνται στο μέρος Α του παραρτήματος I σε σφαγεία που βρίσκονται εντός εκείνων των περιοχών και η διέλευση χοίρων μέσω των περιοχών αυτών επιτρέπεται μόνο: i) μέσω κύριων οδικών αρτηριών ή σιδηροδρομικών γραμμών, και ii) σύμφωνα με τις λεπτομερείς οδηγίες που προβλέπονται από την αρμόδια αρχή για να αποτραπεί η άμεση ή έμμεση επαφή των εν λόγω χοίρων με άλλους χοίρους κατά τη μεταφορά και στο σφαγείο· γ) δεν αποστέλλονται χοίροι από τις περιοχές που απαριθμούνται στο μέρος Β του παραρτήματος I σε άλλες περιοχές στη Λιθουανία, με εξαίρεση την απευθείας μεταφορά: i) χοίρων για σφαγή σε σφαγείο με σκοπό την άμεση σφαγή, εφόσον οι χοίροι προέρχονται από μία μόνο εκμετάλλευση· ii) χοίρων αναπαραγωγής και παραγωγής σε εκμετάλλευση, υπό την προϋπόθεση ότι οι χοίροι έχουν παραμείνει για περίοδο τουλάχιστον 30 ημερών ή, εφόσον τα ζώα είναι μικρότερα των 30 ημερών, από την ημέρα της γέννησής τους σε μία μόνο εκμετάλλευση: - η οποία δεν έχει παραλάβει ζώντες χοίρους κατά τη διάρκεια της περιόδου 30 ημερών αμέσως πριν από την ημερομηνία αποστολής των χοίρων, και - στην οποία ολοκληρώθηκαν με αρνητικά αποτελέσματα κλινικές εξετάσεις που διενεργήθηκαν σύμφωνα με το κεφάλαιο IV σημείο Δ.2 του παραρτήματος της απόφασης 2002/106/ΕΚ. Άρθρο 3 1. Κατά παρέκκλιση από το άρθρο 2 στοιχείο α), η αρμόδια αρχή μπορεί να επιτρέπει τη μεταφορά χοίρων από μια εκμετάλλευση η οποία βρίσκεται εντός των περιοχών που απαριθμούνται στο μέρος Α του παραρτήματος I, αλλά εκτός ζώνης προστασίας ή επιτήρησης: α) απευθείας σε σφαγείο που βρίσκεται εντός των περιοχών αυτών ή, σε εξαιρετικές περιπτώσεις, σε καθορισμένα σφαγεία στη Λιθουανία που βρίσκονται εκτός των περιοχών αυτών, για άμεση σφαγή, υπό την προϋπόθεση ότι οι χοίροι αποστέλλονται από εκμετάλλευση στην οποία οι κλινικές εξετάσεις που διενεργήθηκαν σύμφωνα με το κεφάλαιο IV σημείο Δ.3 του παραρτήματος της απόφασης 2002/106/ΕΚ έχουν ολοκληρωθεί με αρνητικά αποτελέσματα· β) σε εκμετάλλευση που βρίσκεται εντός των περιοχών αυτών, υπό την προϋπόθεση ότι οι χοίροι παρέμειναν επί τουλάχιστον 45 ημέρες, ή από τη γέννησή τους αν είναι ηλικίας κάτω των 45 ημερών, σε μία μόνο εκμετάλλευση καταγωγής: i) η οποία δεν έχει παραλάβει ζώντες χοίρους κατά τη διάρκεια της περιόδου 45 ημερών αμέσως πριν από την ημερομηνία αποστολής των χοίρων· ii) στην οποία ολοκληρώθηκαν με αρνητικά αποτελέσματα κλινικές εξετάσεις που διενεργήθηκαν σύμφωνα με το κεφάλαιο IV σημείο Δ.2 και με τη δεύτερη έως τέταρτη παράγραφο του κεφαλαίου IV σημείο Δ.4 του παραρτήματος της απόφασης 2002/106/ΕΚ· γ) σε εκμετάλλευση που βρίσκεται εντός των περιοχών αυτών, υπό την προϋπόθεση ότι οι χοίροι παρέμειναν επί τουλάχιστον 45 ημέρες, ή από τη γέννησή τους αν είναι ηλικίας κάτω των 45 ημερών, σε μία μόνο εκμετάλλευση καταγωγής: i) η οποία δεν έχει παραλάβει ζώντες χοίρους κατά τη διάρκεια της περιόδου 20 ημερών αμέσως πριν από την ημερομηνία αποστολής των χοίρων, υπό την προϋπόθεση ότι κατά τη διάρκεια της εξάμηνης περιόδου αμέσως πριν από την ημερομηνία αποστολής των χοίρων η εκμετάλλευση δεν έχει παραλάβει άλλους χοίρους πλην μικρών θηλυκών χοίρων από μία μόνο εκμετάλλευση· ii) στην οποία ολοκληρώθηκαν με αρνητικά αποτελέσματα κλινικές εξετάσεις που διενεργήθηκαν σύμφωνα με το κεφάλαιο IV σημείο Δ.2 και με τη δεύτερη έως τέταρτη παράγραφο του κεφαλαίου IV σημείο Δ.4 του παραρτήματος της απόφασης 2002/106/ΕΚ· δ) σε εκμετάλλευση που βρίσκεται εντός των περιοχών αυτών, υπό την προϋπόθεση ότι οι χοίροι παρέμειναν επί τουλάχιστον 45 ημέρες, ή από τη γέννησή τους αν είναι ηλικίας κάτω των 45 ημερών, σε μία μόνο εκμετάλλευση καταγωγής: και ότι: i) η εκμετάλλευση δεν έχει παραλάβει άλλους χοίρους πλην μικρών θηλυκών χοίρων, οι οποίοι υποβλήθηκαν σε εργαστηριακές δοκιμές που διενεργήθηκαν σε δείγματα τα οποία ελήφθησαν εντός δέκα ημερών από την ημερομηνία αποστολής με αρνητικά αποτελέσματα για τα ακόλουθα: - δοκιμή για την ανίχνευση αντισωμάτων, - δύο διαδοχικές δοκιμές, μεταξύ των οποίων μεσολάβησαν επτά ημέρες, για την ανίχνευση του γονιδιώματος του ιού της κλασικής πανώλης των χοίρων (RT-PCR), οι οποίες διενεργήθηκαν στο εθνικό εργαστήριο αναφοράς· ii) οι κλινικές εξετάσεις που διενεργήθηκαν στην εν λόγω εκμετάλλευση καταγωγής σύμφωνα με το κεφάλαιο IV σημείο Δ.2 και τη δεύτερη έως τέταρτη παράγραφο του κεφαλαίου IV σημείο Δ.4 του παραρτήματος της απόφασης 2002/106/ΕΚ ολοκληρώθηκαν με αρνητικά αποτελέσματα. 2. Κατά παρέκκλιση από το άρθρο 2 στοιχείο α), η αρμόδια αρχή μπορεί να επιτρέπει την απευθείας μεταφορά χοίρων από εκμετάλλευση η οποία βρίσκεται εντός ζώνης επιτήρησης σε καθορισμένη εκμετάλλευση στην οποία δεν υπάρχουν χοίροι και η οποία βρίσκεται εντός της ίδιας ζώνης επιτήρησης, υπό τους εξής όρους: α) οι όροι του άρθρου 11 παράγραφος 1 στοιχείο στ) και του άρθρου 11 παράγραφος 2 της οδηγίας 2001/89/ΕΚ εφαρμόζονται στην καθορισμένη εκμετάλλευση προορισμού· β) οι εξετάσεις που προβλέπονται στο κεφάλαιο IV σημείο Δ.2 του παραρτήματος της απόφασης 2002/106/ΕΚ έχουν ολοκληρωθεί με αρνητικά αποτελέσματα στην εκμετάλλευση από την οποία αποστέλλονται οι χοίροι. 3. Κατά παρέκκλιση από το άρθρο 2 στοιχείο α), η αρμόδια αρχή μπορεί να επιτρέπει την απευθείας μεταφορά χοίρων από εκμετάλλευση η οποία βρίσκεται εντός ζώνης επιτήρησης σε καθορισμένη εκμετάλλευση στη ζώνη προστασίας, υπό τους εξής όρους: α) η καθορισμένη εκμετάλλευση προορισμού βρίσκεται σε απόσταση τουλάχιστον 10 km από τα εθνικά σύνορα με άλλο κράτος μέλος ή τρίτη χώρα και δεν υπάρχουν χοίροι στην εν λόγω εκμετάλλευση για χρονικό διάστημα τουλάχιστον 21 ημερών από την ημερομηνία ολοκλήρωσης του καθαρισμού και της απολύμανσης σύμφωνα με το άρθρο 12 της οδηγίας 2001/89/ΕΚ· β) η καθορισμένη εκμετάλλευση προορισμού έχει υποβληθεί σε τρίτο καθαρισμό και απολύμανση υπό κτηνιατρική επίβλεψη πριν από την είσοδο των χοίρων· γ) όλοι οι χοίροι φθάνουν στην καθορισμένη εκμετάλλευση προορισμού εντός χρονικού διαστήματος 20 ημερών· δ) οι χοίροι στην καθορισμένη εκμετάλλευση προορισμού υποβάλλονται σε ορολογική εξέταση σύμφωνα με το κεφάλαιο IV σημείο Ε του παραρτήματος της απόφασης 2002/106/ΕΚ, που διενεργείται σε δείγματα τα οποία ελήφθησαν όχι νωρίτερα από 40 ημέρες από την ημερομηνία άφιξης των τελευταίων χοίρων στην εκμετάλλευση· ε) κανένας χοίρος δεν εγκαταλείπει την καθορισμένη εκμετάλλευση προορισμού, εκτός αν μετακινείται για άμεση σφαγή σε σφαγείο το οποίο βρίσκεται στις περιοχές που απαριθμούνται στο μέρος Α του παραρτήματος I, υπό την προϋπόθεση ότι οι εξετάσεις που αναφέρονται στο στοιχείο δ) έχουν ολοκληρωθεί με αρνητικά αποτελέσματα. 4. Η αρμόδια αρχή καταγράφει τις μεταφορές των χοίρων που αναφέρονται στις παραγράφους 1 έως 3 και τις κοινοποιεί στην Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων. Άρθρο 4 Η Λιθουανία εξασφαλίζει ότι δεν γίνονται αποστολές των ακόλουθων προϊόντων προς άλλα κράτη μέλη και προς τρίτες χώρες: α) σπέρμα χοίρων, εκτός αν το σπέρμα προέρχεται από κάπρους εκτρεφόμενους σε κέντρο συλλογής που αναφέρεται στο άρθρο 3 στοιχείο α) της οδηγίας 90/429/ΕΟΚ του Συμβουλίου και βρίσκεται εκτός των περιοχών που απαριθμούνται στο παράρτημα Ι· β) ωάρια και έμβρυα χοίρων, εκτός αν τα ωάρια και τα έμβρυα προέρχονται από χοίρους εκτρεφόμενους σε εκμετάλλευση που βρίσκεται εκτός των περιοχών που απαριθμούνται στο παράρτημα I. Άρθρο 5 Η Λιθουανία εξασφαλίζει ότι: 1. το υγειονομικό πιστοποιητικό που προβλέπεται στο παράρτημα ΣΤ (υπόδειγμα 2) της οδηγίας 64/432/ΕΟΚ και το οποίο συνοδεύει τους χοίρους που αποστέλλονται από τη Λιθουανία σε άλλα κράτη μέλη φέρει την ακόλουθη ένδειξη: «Τα ζώα πληρούν τους όρους της εκτελεστικής απόφασης 2011/508/ΕΕ της Επιτροπής, της 16ης Αυγούστου 2011, σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Λιθουανία». 2. Το υγειονομικό πιστοποιητικό που προβλέπεται στο παράρτημα Δ της οδηγίας 90/429/ΕΟΚ και το οποίο συνοδεύει το σπέρμα κάπρων που αποστέλλονται από τη Λιθουανία σε άλλα κράτη μέλη φέρει την ακόλουθη ένδειξη: «Το σπέρμα πληροί τους όρους της εκτελεστικής απόφασης 2011/508/ΕΕ της Επιτροπής, της 16ης Αυγούστου 2011, σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Λιθουανία». 3. Τα υγειονομικά πιστοποιητικά που προβλέπονται στο παράρτημα V της απόφασης 2010/470/ΕΕ και τα οποία συνοδεύουν τα ωάρια και έμβρυα χοίρων που αποστέλλονται από τη Λιθουανία σε άλλα κράτη μέλη φέρουν την ακόλουθη ένδειξη: «Τα ωάρια/έμβρυα (διαγράφεται η περιττή ένδειξη) πληρούν τους όρους της εκτελεστικής απόφασης 2011/508/ΕΕ της Επιτροπής, της 16ης Αυγούστου 2011, σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Λιθουανία». Άρθρο 6 1. Κατά παρέκκλιση από το άρθρο 10 παράγραφος 3 στοιχείο στ) τέταρτη περίπτωση της οδηγίας 2001/89/ΕΚ, η Λιθουανία μπορεί να εφαρμόζει την υγειονομική σήμανση που προβλέπεται στο άρθρο 5 παράγραφος 2 του κανονισμού (ΕΚ) αριθ. 854/2004 και μπορεί να επιτρέπει να μην υποβάλλεται το νωπό κρέας σε επεξεργασία σύμφωνα με το άρθρο 4 παράγραφος 1 της οδηγίας 2002/99/ΕΚ στην περίπτωση χοιρινού κρέατος το οποίο λαμβάνεται από χοίρους που πληρούν τις ακόλουθες απαιτήσεις: α) εσφάγησαν εντός 12 ωρών από την άφιξή τους στο σφαγείο· β) κατάγονται από εκμετάλλευση: i) που βρίσκεται σε ζώνη επιτήρησης σύμφωνα με το άρθρο 9 παράγραφος 1 της οδηγίας 2001/89/ΕΚ στις περιοχές που απαριθμούνται στο μέρος Α του παραρτήματος I της παρούσας απόφασης, και γύρω από ζώνη προστασίας όπου: - δεν έχει εντοπιστεί καμία εστία κλασικής πανώλης των χοίρων τις τελευταίες 21 ημέρες πριν από τη μετακίνηση των χοίρων προς το σφαγείο και έχουν παρέλθει τουλάχιστον 21 ημέρες από την ολοκλήρωση της απολύμανσης των μολυσμένων εκμεταλλεύσεων, - μετά τον εντοπισμό την κλασικής πανώλης των χοίρων διενεργήθηκαν κλινικές εξετάσεις για κλασική πανώλη των χοίρων σε όλες τις εκμεταλλεύσεις που βρίσκονται σ’ αυτές τις ζώνες και ζώνες προστασίας και επιτήρησης, με αρνητικά αποτελέσματα· ii) που έχει λάβει άδεια από την αρμόδια αρχή να απομακρύνει τους χοίρους μεταφέροντάς τους σε συγκεκριμένο σφαγείο· και: - που δεν είχε καμία επαφή με μολυσμένη εκμετάλλευση, μετά την επιδημιολογική έρευνα, - που είχε υποβληθεί σε τακτικές επιθεωρήσεις από κτηνίατρο μετά τον καθορισμό της ζώνης επιτήρησης και στο πλαίσιο των επιθεωρήσεων είχαν εξεταστεί όλοι οι χοίροι που εκτρέφονται στην εκμετάλλευση, - στην οποία όλοι οι χοίροι έχουν υποβληθεί σε κλινικές και εργαστηριακές εξετάσεις σύμφωνα με τις παραγράφους 1, 3, 4 και 5 του κεφαλαίου IV σημείο Δ του παραρτήματος της απόφασης 2002/106/ΕΚ. 2. Η Λιθουανία εξασφαλίζει ότι το σφαγείο που αναφέρεται στην παράγραφο 1 στοιχείο α): α) βρίσκεται εντός των περιοχών που απαριθμούνται στο μέρος Α του παραρτήματος I · β) δεν δέχεται την ίδια ημέρα άλλους χοίρους προς σφαγή εκτός από τους χοίρους που αναφέρονται στην παράγραφο 1. 3. Η Λιθουανία εξασφαλίζει ότι τα οχήματα που χρησιμοποιούνται για τη μεταφορά των χοίρων που αναφέρονται στην παράγραφο 1 καθαρίζονται και απολυμαίνονται δύο φορές έπειτα από κάθε μεταφορά. Άρθρο 7 1. Η Λιθουανία εξασφαλίζει ότι το χοιρινό κρέας που αναφέρεται στο άρθρο 6 συνοδεύεται από πιστοποιητικό το οποίο εκδόθηκε σύμφωνα με το παράρτημα του κανονισμού (ΕΚ) αριθ. 599/2004 και συμπληρώθηκε από τον επίσημο κτηνίατρο με την υγειονομική βεβαίωση όπως καθορίζεται στο παράρτημα II της παρούσας απόφασης. 2. Η Λιθουανία εξασφαλίζει ότι διατίθενται στην Επιτροπή και στα κράτη μέλη οι ακόλουθες πληροφορίες σχετικά με τους χοίρους που αναφέρονται στο άρθρο 6: α) πριν από τη σφαγή των χοίρων, η ονομασία και η τοποθεσία των σφαγείων που έχουν οριστεί για την παραλαβή των χοίρων που προορίζονται για σφαγή· β) μετά τη σφαγή των χοίρων, σε εβδομαδιαία βάση, έκθεση που περιέχει πληροφορίες για τα εξής: i) τον αριθμό των χοίρων που εσφάγησαν στα καθορισμένα σφαγεία· ii) το σύστημα ταυτοποίησης και τους ελέγχους των μετακινήσεων που πραγματοποιήθηκαν για τη συμμόρφωση με το άρθρο 11 παράγραφος 1 στοιχείο στ) της οδηγίας 2001/89/ΕΚ. Άρθρο 8 1. Η Λιθουανία δεν αποστέλλει σε άλλα κράτη μέλη ή σε τρίτες χώρες φορτία α) προϊόντων χοίρων που δεν αναφέρονται στα άρθρα 6 και 7 τα οποία προέρχονται από τις περιοχές που απαριθμούνται στο μέρος Α του παραρτήματος Ι· β) προϊόντων που λαμβάνονται από χοίρους οι οποίοι κατάγονται από τις περιοχές που απαριθμούνται στο μέρος Α του παραρτήματος Ι· γ) κόπρου χοίρων από τις περιοχές που απαριθμούνται στο μέρος Α του παραρτήματος I. 2. Η απαγόρευση που προβλέπεται στην παράγραφο 1 στοιχεία α) και β) δεν εφαρμόζεται: α) στα προϊόντα που προέρχονται από χοίρους, τα οποία: i) έχουν υποβληθεί σε θερμική επεξεργασία: - εντός ερμητικώς σφραγισμένου περιέκτη, με τιμή Fo 3,00 ή ανώτερη, ή - κατά την οποία η εσωτερική θερμοκρασία του προϊόντος ανέρχεται στους 70 °C τουλάχιστον, ή ii) παρήχθησαν εκτός των περιοχών που απαριθμούνται στο παράρτημα I σύμφωνα με τους όρους που προβλέπονται στον κανονισμό (ΕΚ) αριθ. 1069/2009 και, από την είσοδό τους στη Λιθουανία, αποθηκεύθηκαν και μεταφέρθηκαν χωριστά από ζωικά προϊόντα που δεν είναι επιλέξιμα για αποστολή σύμφωνα με την παράγραφο 1· β) στο αίμα και τα προϊόντα αίματος, όπως ορίζονται στα σημεία 2 και 4 του παραρτήματος I του κανονισμού (ΕΕ) αριθ. 142/2011 της Επιτροπής (19), που έχουν υποβληθεί σε μία τουλάχιστον από τις επεξεργασίες που προβλέπονται στο σημείο 3.1 του τμήματος 2 του κεφαλαίου II του παραρτήματος XIV του κανονισμού (ΕΕ) αριθ. 142/2011 και την οποία ακολουθεί έλεγχος αποτελεσματικότητας, ή έχουν εισαχθεί σύμφωνα με το τμήμα 2 του κεφαλαίου II του παραρτήματος XIV του κανονισμού (ΕΕ) αριθ. 142/2011· γ) στο λαρδί και τα τετηγμένα λίπη τα οποία έχουν υποστεί επεξεργασία με τη μέθοδο μεταποίησης 1 (αποστείρωση υπό πίεση) ή σύμφωνα με μία από τις υπόλοιπες μεθόδους μεταποίησης που αναφέρονται στο κεφάλαιο III του παραρτήματος IV του κανονισμού (ΕΕ) αριθ. 142/2011· δ) στις τροφές ζώων συντροφιάς οι οποίες πληρούν τις απαιτήσεις των σημείων 3 α) και 3 β) i), ii) και iii) του κεφαλαίου ΙΙ του παραρτήματος XIII του κανονισμού (ΕΕ) αριθ. 142/2011· ε) στα κυνηγετικά τρόπαια σύμφωνα με το σημείο Γ.2 του κεφαλαίου VI του παραρτήματος XIII του κανονισμού (ΕΕ) αριθ. 142/2011· στ) στις τρίχες χοίρων οι οποίες έχουν υποβληθεί σε εργοστασιακό πλύσιμο ή έχουν ληφθεί από τη δέψη και στις αμεταποίητες τρίχες χοίρων που βρίσκονται σε ξηρή κατάσταση και σε ασφαλή, κλειστή συσκευασία· ζ) στα συσκευασμένα ζωικά προϊόντα που προορίζονται για χρήση ως εργαστηριακά αντιδραστήρια στη διάγνωση in-vitro· η) στα φάρμακα, όπως ορίζονται στην οδηγία 2001/83/ΕΚ, τα ιατροτεχνολογικά προϊόντα για την κατασκευή των οποίων χρησιμοποιείται ζωικός ιστός που έχει καταστεί μη βιώσιμος, όπως αναφέρονται στο άρθρο 1 παράγραφος 5 στοιχείο ζ) της οδηγίας 93/42/ΕΟΚ του Συμβουλίου (20), τα κτηνιατρικά φάρμακα, όπως ορίζονται στην οδηγία 2001/82/ΕΚ, και τα δοκιμαζόμενα φάρμακα, όπως ορίζονται στην οδηγία 2001/20/ΕΚ· θ) στα έντερα ζώων που πληρούν τις απαιτήσεις του μέρους Α του κεφαλαίου 2 του παραρτήματος I της οδηγίας 92/118/ΕΟΚ και τα οποία έχουν καθαριστεί, ξυστεί και, στη συνέχεια, είτε αλατιστεί είτε λευκανθεί είτε ξηρανθεί και, ακολούθως, ελήφθησαν αποτελεσματικά μέτρα για την αποφυγή της επιμόλυνσης των εντέρων· ι) στα σύνθετα προϊόντα που δεν υποβάλλονται σε περαιτέρω επεξεργασία, τα οποία περιέχουν προϊόντα ζωικής προέλευσης, εφόσον η επεξεργασία αυτή δεν ήταν αναγκαία για τελικά προϊόντα των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση. 3. Η Λιθουανία εξασφαλίζει ότι τα αναφερόμενα στην παράγραφο 2 ζωικά προϊόντα που αποστέλλονται σε άλλα κράτη μέλη συνοδεύονται από επίσημο πιστοποιητικό το οποίο φέρει την ακόλουθη ένδειξη: «Ζωικά προϊόντα τα οποία συμμορφώνονται με την εκτελεστική απόφαση 2011/508/ΕΕ της Επιτροπής, της 16ης Αυγούστου 2011, που αφορά ορισμένα προστατευτικά μέτρα κατά της κλασικής πανώλης των χοίρων στη Λιθουανία». Άρθρο 9 Κατά παρέκκλιση από το άρθρο 8 παράγραφος 3, στην περίπτωση: α) των προϊόντων που αναφέρονται στην παράγραφο 2 στοιχεία α) έως δ) και θ) του άρθρου 8, αρκεί η τήρηση των όρων επεξεργασίας που δηλώνεται στο εμπορικό παραστατικό το οποίο απαιτείται σύμφωνα με την αντίστοιχη νομοθεσία της Ένωσης να επικυρώνεται σύμφωνα με το άρθρο 10· β) των προϊόντων που αναφέρονται στην παράγραφο 2 στοιχείο στ) του άρθρου 8, αρκεί τα προϊόντα να συνοδεύονται από εμπορικό παραστατικό στο οποίο να δηλώνεται ότι: i) έχουν πλυθεί στο εργοστάσιο, ή ii) έχουν ληφθεί από τη δέψη, ή iii) πληρούν τους όρους τα προβλέπονται στο σημείο A.1 του κεφαλαίου VII του παραρτήματος XIII του κανονισμού (ΕΕ) αριθ. 142/2011· γ) των προϊόντων που αναφέρονται στην παράγραφο 2 στοιχεία ζ) και η) του άρθρου 8, αρκεί τα προϊόντα να συνοδεύονται από εμπορικό παραστατικό στο οποίο να δηλώνεται ότι τα προϊόντα προορίζονται για χρήση στη διάγνωση in-vitro ή ως εργαστηριακά αντιδραστήρια, φάρμακα ή ιατροτεχνολογικά προϊόντα, υπό τον όρο ότι τα προϊόντα φέρουν τη σαφή επισήμανση «μόνο για χρήση στη διάγνωση in-vitro» ή «μόνο για εργαστηριακή χρήση» ή «φάρμακα» ή «ιατροτεχνολογικά προϊόντα»· δ) των προϊόντων που αναφέρονται στην παράγραφο 2 στοιχείο ι) του άρθρου 8, τα οποία έχουν παραχθεί σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει ότι τα προεπεξεργασμένα συστατικά πληρούν τους αντίστοιχους υγειονομικούς όρους που προβλέπονται στην παρούσα απόφαση, αρκεί να δηλώνεται τούτο στο εμπορικό παραστατικό που συνοδεύει την αποστολή, το οποίο είναι επικυρωμένο σύμφωνα με το άρθρο 10· ε) σύνθετων προϊόντων που πληρούν τους όρους οι οποίοι προβλέπονται στο άρθρο 6 παράγραφος 1 της απόφασης 2007/275/ΕΚ, αρκεί να συνοδεύονται από εμπορικό παραστατικό που να φέρει την ακόλουθη ένδειξη: «Τα παρόντα σύνθετα προϊόντα είναι αυτοσυντηρούμενα σε θερμοκρασία περιβάλλοντος ή, κατά την παρασκευή τους, έχουν σαφώς μαγειρευτεί πλήρως ή έχουν υποβληθεί ολικώς σε θερμική επεξεργασία, ώστε οποιαδήποτε ωμό συστατικό να έχει μετουσιωθεί». Άρθρο 10 1. Σε περίπτωση παραπομπής στο παρόν άρθρο, η αρμόδια αρχή εξασφαλίζει ότι το εμπορικό παραστατικό που απαιτείται από τη νομοθεσία της Ένωσης για το εμπόριο μεταξύ των κρατών μελών επικυρώνεται με την επισύναψη αντιγράφου επίσημου πιστοποιητικού, στο οποίο δηλώνεται ότι: α) τα οικεία προϊόντα έχουν παραχθεί i) με παραγωγική διαδικασία που ελέγχθηκε και διαπιστώθηκε ότι πληροί τις ενδεδειγμένες απαιτήσεις της νομοθεσίας της Ένωσης για την υγεία των ζώων και είναι κατάλληλη για την καταστροφή του ιού της κλασικής πανώλης των χοίρων, ή ii) από προεπεξεργασμένα υλικά που διέθεταν πιστοποίηση ότι πληρούσαν τις απαιτήσεις που προβλέπονται στα άρθρα 8 και 9, και β) έχουν προβλεφθεί διατάξεις για την αποφυγή της πιθανής επιμόλυνσης με τον ιό της κλασικής πανώλης των χοίρων μετά την επεξεργασία. 2. Το πιστοποιητικό που αναφέρεται στην παράγραφο 1 πρέπει: α) να περιλαμβάνει παραπομπή στην παρούσα απόφαση· β) να έχει προθεσμία ισχύος 30 ημέρες· γ) να αναγράφει την ημερομηνία λήξης του· δ) να είναι δυνατόν να ανανεωθεί έπειτα από επιθεώρηση της εκμετάλλευσης. Άρθρο 11 1. Η αρμόδια αρχή καθορίζει ζώνες κινδύνου στις περιοχές που απαριθμούνται στο παράρτημα I. 2. Οι υπηρεσίες που παρέχονται από άτομα που έρχονται σε άμεση επαφή με χοίρους ή που απαιτούν την είσοδο σε στεγασμένους χώρους για χοίρους περιορίζονται στις εν λόγω ζώνες κινδύνου και δεν μεταφέρονται σε άλλα μέρη της Ένωσης. Το ίδιο ισχύει για τις υπηρεσίες που απαιτούν τη χρήση οχημάτων για τη μεταφορά ζωοτροφών, κόπρου ή νεκρών ζώων προς και από τις χοιροτροφικές εκμεταλλεύσεις που βρίσκονται στις περιοχές οι οποίες απαριθμούνται στο παράρτημα I. 3. Η παράγραφος 2 δεν εφαρμόζεται στις υπηρεσίες αν πληρούνται οι ακόλουθοι όροι: α) τα οχήματα, ο εξοπλισμός και τυχόν άλλες μικροβιοφόρες ουσίες έχουν καθαριστεί και απολυμανθεί· β) τα άτομα, τα οχήματα και ο εξοπλισμός δεν ήλθαν σε άμεση επαφή με χοίρους ή με χοιροτροφικές εκμεταλλεύσεις επί τουλάχιστον τρεις ημέρες. 4. Η Λιθουανία εξασφαλίζει ότι: α) τα ακόλουθα μέτρα επιτήρησης εφαρμόζονται στις περιοχές που απαριθμούνται στο παράρτημα I: i) κάθε κρούσμα μεταδοτικής νόσου σε χοιροτροφικές εκμεταλλεύσεις για το οποίο ενδείκνυται αγωγή με αντιβιοτικά ή άλλα αντιβακτηριακά φάρμακα αναφέρεται στην αρμόδια αρχή αμελλητί και πριν αρχίσει η αγωγή· ii) στις χοιροτροφικές εκμεταλλεύσεις που αναφέρονται στο στοιχείο α), οι κλινικές εξετάσεις και οι διαδικασίες δειγματοληψίας που ορίζονται στο κεφάλαιο IV σημείο A του παραρτήματος της απόφασης 2002/106/ΕΚ πραγματοποιούνται από κτηνίατρο αμελλητί· β) εφαρμόζονται προληπτικά μέτρα ελέγχου της νόσου όπως απαιτείται, σύμφωνα με το άρθρο 4 παράγραφος 3 στοιχείο α) της οδηγίας 2001/89/ΕΚ· γ) διεξάγεται η κατάλληλη εκστρατεία πληροφόρησης για τους χοιροτρόφους. Άρθρο 12 Η Λιθουανία εξασφαλίζει ότι στις περιοχές που απαριθμούνται στο μέρος Α του παραρτήματος I: α) τα μέτρα στις προστατευτικές ζώνες και στις ζώνες επιτήρησης εξακολουθούν να εφαρμόζονται μέχρις ότου παρέλθουν τουλάχιστον 40 ημέρες από την ολοκλήρωση των μέτρων προκαταρκτικού καθαρισμού και απολύμανσης στις μολυσμένες εκμεταλλεύσεις· β) πριν καταργηθούν τα μέτρα που προβλέπονται από την οδηγία 2001/89/ΕΚ στη ζώνη επιτήρησης, οι χοίροι σε όλες τις εκμεταλλεύσεις στις ζώνες επιτήρησης έχουν υποβληθεί, εκτός από τις εξετάσεις που αναφέρονται στο άρθρο 11 παράγραφος 3 στοιχείο β) της οδηγίας 2001/89/ΕΚ, σε κλινικές και εργαστηριακές εξετάσεις σύμφωνα με το κεφάλαιο IV σημείο ΣΤ του παραρτήματος της απόφασης 2002/106/ΕΚ· οι εξετάσεις αυτές δεν πρέπει να διενεργηθούν πριν παρέλθουν 30 ημέρες από την ολοκλήρωση των μέτρων προκαταρκτικού καθαρισμού και απολύμανσης των μολυσμένων εκμεταλλεύσεων. Άρθρο 13 1. Τα κράτη μέλη πλην της Λιθουανίας δεν αποστέλλουν χοίρους σε σφαγεία στις περιοχές που απαριθμούνται στο μέρος Α του παραρτήματος I. 2. Τα κράτη μέλη εξασφαλίζουν ότι: α) τα οχήματα που έχουν χρησιμοποιηθεί για τη μεταφορά χοίρων στη Λιθουανία καθαρίζονται και απολυμαίνονται δύο φορές έπειτα από κάθε μεταφορά στο οικείο κράτος μέλος και δεν μεταφέρουν χοίρους επί τουλάχιστον τρεις ημέρες μετά την απολύμανση· β) τα οχήματα που έχουν εισέλθει σε εκμετάλλευση στην οποία εκτρέφονται χοίροι στη Λιθουανία καθαρίζονται και απολυμαίνονται δύο φορές έπειτα από την έξοδό τους από την εν λόγω εκμετάλλευση και δεν μεταφέρουν χοίρους επί τουλάχιστον τρεις ημέρες μετά την απολύμανση· γ) οι μεταφορείς αποδεικνύουν στην αρμόδια αρχή αυτόν τον καθαρισμό και την απολύμανση. Άρθρο 14 Τα κράτη μέλη τροποποιούν τα μέτρα που εφαρμόζουν στο εμπόριο, ούτως ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά. Άρθρο 15 Η παρούσα απόφαση εφαρμόζεται έως τις 31 Οκτωβρίου 2011. Άρθρο 16 Η παρούσα απόφαση απευθύνεται στα κράτη μέλη. Βρυξέλλες, 16 Αυγούστου 2011.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 822/2011 ΤΗΣ ΕΠΙΤΡΟΠΉΣ της 16ης Αυγούστου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 17 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Αυγούστου 2011.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Αυγούστου 2011 σχετικά με την τροποποίηση της απόφασης 2005/240/ΕΚ για την έγκριση μεθόδων ταξινόμησης σφαγίων χοίρων στην Πολωνία [κοινοποιηθείσα υπό τον αριθμό Ε(2011) 5745] (Το κείμενο στην πολωνική γλώσσα είναι το μόνο αυθεντικό) (2011/506/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 43 στοιχείο ιγ) σε συνδυασμό με το άρθρο 4, Εκτιμώντας τα ακόλουθα: (1) Με την απόφαση 2005/240/ΕΚ της Επιτροπής (2) επιτράπηκε η χρήση τεσσάρων μεθόδων ταξινόμησης σφαγίων χοίρων στην Πολωνία. (2) Η Πολωνία δήλωσε ότι μετά την έκδοση της απόφασης 2005/240/ΕΚ η αξία των χοίρων πάχυνσης κατά τη σφαγή στην Πολωνία έχει βελτιωθεί σημαντικά. Συνεπώς, απαιτείται η επικαιροποίηση του τύπου των μεθόδων, μετά από σχεδόν εξαετή εφαρμογή από την έγκρισή τους, και η επιλογή και χρήση νέων, επικαιροποιημένων μεθόδων ταξινόμησης, με στόχο την αύξηση του ανταγωνισμού και την καθιέρωση φθηνότερων μεθόδων ταξινόμησης. (3) Η Πολωνία ζήτησε από την Επιτροπή να εγκρίνει την αντικατάσταση των τύπων που χρησιμοποιούνται στις μεθόδους ταξινόμησης σφαγίων χοίρων «CAPTEUR GRAS/MAIGRE - SYDEL (CGM)», «ULTRA-FOM 300», «FULLY AUTOMATIC ULTRASONIC CARCASE GRADING (AUTOFOM)» και «IM-03», καθώς και την έγκριση τεσσάρων νέων μεθόδων ταξινόμησης σφαγίων χοίρων στην επικράτειά της, και υπέβαλε εκτενή περιγραφή της δοκιμασίας τεμαχισμού, αναφέροντας τις αρχές στις οποίες βασίζονται οι μέθοδοι αυτές, τα αποτελέσματα της δοκιμασίας τεμαχισμού και τις εξισώσεις που χρησιμοποιούνται για τον υπολογισμό της εκατοστιαίας αναλογίας άπαχου κρέατος, στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων, καθώς και για την κοινοποίηση των σχετικών τιμών (3). (4) Από την εξέταση της αίτησης αυτής προέκυψε ότι πληρούνται οι όροι έγκρισης των σχετικών μεθόδων ταξινόμησης. Συνεπώς, πρέπει να εγκριθούν οι εν λόγω μέθοδοι ταξινόμησης στην Πολωνία. (5) Ως εκ τούτου, η απόφαση 2005/240/ΕΚ πρέπει να τροποποιηθεί αναλόγως. (6) Δεν πρέπει να επιτρέπεται η τροποποίηση των συσκευών ή των μεθόδων ταξινόμησης, εκτός αν εγκριθεί ρητά με απόφαση της Επιτροπής. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2005/240/ΕΚ τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 Επιτρέπεται η χρήση των ακόλουθων μεθόδων για την ταξινόμηση των σφαγίων χοίρων στην Πολωνία, σύμφωνα με το παράρτημα V τμήμα B.IV σημείο 1 του κανονισμού (ΕΚ) αριθ. 1234/2007 του Συμβουλίου (4): α) η συσκευή «Capteur Gras/Maigre-Sydel (CGM)»και οι σχετικές μέθοδοι εκτίμησης, που περιγράφονται λεπτομερώς στο μέρος 1 του παραρτήματος· β) η συσκευή “Ultra FOM 300” και των σχετικών μεθόδων εκτίμησης, που περιγράφονται λεπτομερώς στο μέρος 2 του παραρτήματος· γ) η συσκευή “Fully automatic ultrasonic carcass grading (Autofom)” και οι συναφείς μέθοδοι εκτίμησης, που περιγράφονται λεπτομερώς στο μέρος 3 του παραρτήματος· δ) η συσκευή “IM-03” και οι σχετικές μέθοδοι εκτίμησης, που περιγράφονται λεπτομερώς στο μέρος 4 του παραρτήματος· ε) η συσκευή “Autofom ΙΙΙ” και οι σχετικές μέθοδοι εκτίμησης, που περιγράφονται λεπτομερώς στο μέρος 5 του παραρτήματος· στ) η συσκευή “CSB Image-Meater (CSB)” και οι σχετικές μέθοδοι εκτίμησης, που περιγράφονται λεπτομερώς στο μέρος 6 του παραρτήματος· ζ) η συσκευή “Fat-O-Meater II (FOM II)” και οι σχετικές μέθοδοι εκτίμησης, που περιγράφονται λεπτομερώς στο μέρος 7 του παραρτήματος· η) η “μη αυτόματη μέθοδος (ZP)” και οι σχετικές μέθοδοι εκτίμησης, που περιγράφονται λεπτομερώς στο μέρος 8 του παραρτήματος. Όσον αφορά τη συσκευή «Ultra FOM 300», που αναφέρεται στο πρώτο εδάφιο στοιχείο β), μετά το τέλος της διαδικασίας μέτρησης πρέπει να είναι δυνατό να εξακριβωθεί, επί του σφαγίου, ότι η συσκευή μέτρησε τις τιμές μέτρησης F1 και F2 στο σημείο που προβλέπεται στο παράρτημα μέρος 2 σημείο 3. Η σήμανση του σημείου μέτρησης πρέπει να πραγματοποιείται ταυτόχρονα με τη διαδικασία μέτρησης. Η μη αυτόματη μέθοδος ZP, που αναφέρεται στο πρώτο εδάφιο στοιχείο η), επιτρέπεται μόνο για σφαγεία με γραμμή σφαγής μέγιστης δυναμικότητας επεξεργασίας 40 χοίρων ανά ώρα. 2) Το παράρτημα αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση εφαρμόζεται από τις 12 Δεκεμβρίου 2011. Άρθρο 3 Η παρούσα απόφαση απευθύνεται στη Δημοκρατία της Πολωνίας. Βρυξέλλες, 16 Αυγούστου 2011.


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 823/2011 ΤΗΣ ΕΠΙΤΡΟΠΉΣ της 16ης Αυγούστου 2011 σχετικά με την τροποποίηση των αντιπροσωπευτικών τιμών και των ποσών των πρόσθετων εισαγωγικών δασμών για ορισμένα προϊόντα του τομέα της ζάχαρης, που ορίζονται στον κανονισμό (ΕΕ) αριθ. 867/2010 για την περίοδο 2010/11 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), Έχοντας υπόψη τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 36 παράγραφος 2 δεύτερο εδάφιο δεύτερη φράση, Εκτιμώντας τα ακόλουθα: (1) Οι αντιπροσωπευτικές τιμές και τα ποσά των πρόσθετων δασμών που εφαρμόζονται κατά την εισαγωγή λευκής ζάχαρης, ακατέργαστης ζάχαρης και ορισμένων σιροπιών για την περίοδο 2010/11 καθορίστηκαν στον κανονισμό (ΕΕ) αριθ. 867/2010 της Επιτροπής (3). Οι εν λόγω τιμές και δασμοί τροποποιήθηκαν τελευταία με τον εκτελεστικό κανονισμό (ΕΕ) αριθ. 815/2011 της Επιτροπής (4). (2) Τα στοιχεία που έχει στη διάθεσή της, επί του παρόντος, η Επιτροπή οδηγούν στην τροποποίηση των εν λόγω ποσών, σύμφωνα με τους κανόνες και τις λεπτομέρειες που προβλέπονται στον κανονισμό (ΕΚ) αριθ. 951/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή των προϊόντων τα οποία αναφέρονται στο άρθρο 36 του κανονισμού (ΕΚ) αριθ. 951/2006, που καθορίστηκαν στον κανονισμό (ΕΕ) αριθ. 867/2010 για την περίοδο 2010/11, τροποποιούνται και αναγράφονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 17 Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Αυγούστου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Αυγούστου 2011 σχετικά με την τροποποίηση της απόφασης 2005/382/ΕΚ για την έγκριση μεθόδων ταξινόμησης σφαγίων χοίρων στη Ουγγαρία [κοινοποιηθείσα υπό τον αριθμό Ε(2011) 5746] (Το κείμενο στην ουγγρική γλώσσα είναι το μόνο αυθεντικό) (2011/507/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 43 στοιχείο ιγ) σε συνδυασμό με το άρθρο 4, Εκτιμώντας τα ακόλουθα: (1) Με την απόφαση 2005/382/ΕΚ της Επιτροπής (2) επιτράπηκε η χρήση τεσσάρων μεθόδων ταξινόμησης σφαγίων χοίρων στην Ουγγαρία. (2) Η Ουγγαρία δήλωσε ότι μετά την έκδοση της απόφασης 2005/382/ΕΚ ο τύπος και οι μέθοδοι ταξινόμησης εξελίχθηκαν σημαντικά. Συνεπώς, απαιτούνται η επικαιροποίηση του τύπου της μιας μεθόδου, η αντικατάσταση των τριών άλλων μεθόδων, η προσθήκη μιας νέας μεθόδου και η απλοποίηση των μεθόδων ταξινόμησης μέσω της χρήσης ενός μόνον σημείου μέτρησης αντί των δύο σημείων που χρησιμοποιούνται σήμερα. (3) Η Ουγγαρία ζήτησε από την Επιτροπή να εγκρίνει την αντικατάσταση των τύπων που χρησιμοποιούνται στη μέθοδο ταξινόμησης σφαγίων χοίρων «FAT-O-MEATER FOM S70 ΚΑΙ FAT-O-MEATER FOM S71», καθώς και την έγκριση τεσσάρων νέων μεθόδων ταξινόμησης σφαγίων χοίρων στην επικράτειά της, και υπέβαλε εκτενή περιγραφή της δοκιμασίας τεμαχισμού, αναφέροντας τις αρχές στις οποίες βασίζονται οι μέθοδοι αυτές, τα αποτελέσματα της δοκιμασίας τεμαχισμού και τις εξισώσεις που χρησιμοποιούνται για τον υπολογισμό της εκατοστιαίας αναλογίας άπαχου κρέατος, στο πρωτόκολλο που προβλέπεται στο άρθρο 23 παράγραφος 4 του κανονισμού (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (3). (4) Από την εξέταση της αίτησης αυτής προέκυψε ότι πληρούνται οι όροι έγκρισης των σχετικών μεθόδων ταξινόμησης. Συνεπώς, πρέπει να εγκριθούν οι εν λόγω μέθοδοι ταξινόμησης στην Ουγγαρία. (5) Ως εκ τούτου, η απόφαση 2005/382/ΕΚ πρέπει να τροποποιηθεί αναλόγως. (6) Δεν πρέπει να επιτρέπεται η τροποποίηση των συσκευών ή των μεθόδων ταξινόμησης, εκτός αν εγκριθεί ρητά με απόφαση της Επιτροπής. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2005/382/ΕΚ τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 Επιτρέπεται η χρήση των ακόλουθων μεθόδων για την ταξινόμηση των σφαγίων χοίρων στην Ουγγαρία, σύμφωνα με το παράρτημα V τμήμα B.IV σημείο 1 του κανονισμού (ΕΚ) αριθ. 1234/2007 του Συμβουλίου (4): α) οι συσκευές “Fat-O-Meater FOM S70” και “Fat-O-Meater FOM S71” και οι σχετικές μέθοδοι εκτίμησης που περιγράφονται λεπτομερώς στο μέρος I του παραρτήματος· β) η συσκευή “Ultra FOM 300” και οι σχετικές μέθοδοι εκτίμησης, που περιγράφονται λεπτομερώς στο μέρος II του παραρτήματος· γ) η συσκευή “OptiScan-TP” και οι σχετικές μέθοδοι εκτίμησης, που περιγράφονται λεπτομερώς στο μέρος III του παραρτήματος· δ) η συσκευή “IM-03” και οι σχετικές μέθοδοι εκτίμησης, που περιγράφονται λεπτομερώς στο μέρος IV του παραρτήματος· ε) η συσκευή “OptiGrade-MCP” και οι σχετικές μέθοδοι εκτίμησης, που περιγράφονται λεπτομερώς στο μέρος V του παραρτήματος. Όσον αφορά τη συσκευή “Ultra FOM 300”, που αναφέρεται στο πρώτο εδάφιο στοιχείο β), μετά το τέλος της διαδικασίας μέτρησης πρέπει να είναι δυνατό να εξακριβωθεί, επί του σφαγίου, ότι η συσκευή μέτρησε τις τιμές μέτρησης BF και LD στο σημείο που προβλέπεται στο παράρτημα μέρος II σημείο 3. Η σήμανση του σημείου μέτρησης πρέπει να πραγματοποιείται ταυτόχρονα με τη διαδικασία μέτρησης. 2) Το παράρτημα αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση εφαρμόζεται από τις 2 Ιουλίου 2012. Άρθρο 3 Η παρούσα απόφαση απευθύνεται στη Δημοκρατία της Ουγγαρίας. Βρυξέλλες, 16 Αυγούστου 2011.